**10 gode grunde til at vælge FSC-certificeret emballage**

FSC står for Forest Stewardship Council® og er en international non-profit mærkningsordning til træ og papir. I en FSC-skov bliver der ikke fældet mere træ, end skoven kan nå at reproducere. Samtidig er FSC en sikkerhed for, at dyr og planteliv bliver beskyttet, og også at de mennesker, der arbejder i skoven, er uddannede og får ordentlig løn og sikkerhedsudstyr.

Vi har samlet 10 gode grunde til, at du skal vælge FSC-certificeret emballage:

* FSC sikrer omfattende omtanke for natur, dyr og mennesker i skove.

* FSC-mærket er en sikkerhed for, at der ikke fældes mere træ, end skoven selv kan reproducere.

* Dele af FSC-certificerede skove fredes helt, og områder med truede dyr og planter beskyttes.

* Oprindelige folkeslag som indianere og samer sikres deres ret til at bruge skoven, som de altid har gjort. Fx vil hellige områder og jagtarealer friholdes for fældning.

* Skovarbejdere skal have den rette uddannelse, ordentligt sikkerhedsudstyr og en ordentlig løn.

* I lande og områder, hvor det er relevant, får lokalbefolkningen glæde af indtægterne fra skoven, og der bruges så vidt muligt lokal arbejdskraft.

* Alt træ eller papir i et FSC-certificeret produkt kommer fra bæredygtigt drevne skove og/eller andre ansvarlige ressourcer, og alle led i leverandørkæden skal have en FSC-certificering.

* FSC-certificeret skovdrift betyder, at træ fældes lovligt.

* Alle typer skov kan FSC-certificeres lige fra nordiske nåleskove til tropiske regnskove – også plantager.

* FSC-mærket findes på alle typer produkter, som er lavet af træfibre, f.eks. tøj, gulve, terrasser, papir, grillkul, isolering, møbler, interiør, smykker og emballager.

Du kan læse mere om FSC på fsc.org.